Laihialainen Matias Latvala oli perheensä kanssa lomamatkalla Keski-Suomessa. Rannassa hän pelasti 5-vuotiaan tytön hukkumasta.

12-vuotias Matias Latvala oli kesällä 2017 lomamatkalla Keski-Suomessa Pihlajavedellä. Lapsiryhmä oli keskenään laiturilla, kun uimataidoton viisivuotias sukulaistyttö putosi laiturin päästä veteen.

Putoamiskohdassa vesi oli jo todella syvää. Matias Latvala hyppäsi epäröimättä vaatteet päällä veteen auttamaan tyttöä.

– Otin hänestä kiinni toisella kädellä ja toisella kädellä pidin kiinni laiturista ja huusin apua, Matias Latvala muistelee päivää.

Mitalin ja kunniakirjan luovutti Länsi- ja Sisä-Suomen aluehallintoviraston ylijohtaja Marko Pukkinen. Merja Siirilä / Yle

Tarina sai onnellisen päätöksen, sillä Matiaksen sukulaistyttö saatiin nopeasti ja vahingoittumana ylös vedestä. Latvala kertoo tajunneensa tilanteen vakavuuden vasta myöhemmin.

– Vasta muutaman päivän päästä aloin miettiä, että mitä jos en olisi ollutkaan siinä.

Harvalla pojalla on kesäloman jälkeen kouluun palatessaan tällaista tarinaa kerrottavanaan. Kaveripiirissä kertomus herätti kunnioitusta.

– Kaverit olivat sitä mieltä, että hieno juttu, Matias Latvala hymyilee ylpeänä.

Tunnustus nopeasta ja neuvokkaasta toiminnasta

Tasavallan Presidentin myöntämän hengenpelastusmitaleita on Länsi- ja Sisä-Suomen aluehallintoviraston alueella myönnetty tänä vuonna vain kolme kappaletta.

Erityisen tästä tapauksesta tekee sen, että pelastaja oli tapahtumahetkellä vasta 12-vuotias. Mitali myönnetiinkin tunnustuksena hänen ikäänsä nähden erittäin nopeasta ja neuvokkaasta toiminnasta.

Mitalin luovutti Latvalalle tänään perjantai-iltapäivällä Vaasassa Länsi- ja Sisä-Suomen aluehallintoviraston ylijohtaja Marko Pukkinen. Paikalla tilaisuudessa oli suuri joukko perhettä ja sukulaisia, myös pelastettu, nyt jo 6-vuotias Henni-Maija.

Tasavallan Presidentin myöntämä kunniakirja ihmishengen pelastamisesta Merja Siirilä / Yle

Matiaksen isä, Samu Latvala on ylpeä poikansa uroteosta.

– Se on kieltämättä aivan uskomatonta, aivan tunteisiin nousee, Samu Latvala toteaa.

Tapausta on kuluneen vuoden aikana käsitelty paljon sukulais- ja ystäväpiirissä.

– Moni on sanonut, että hienoa, että on tällaisia nuoria miehiä, jotka osaavat laittaa itsensä likoon tälla tavalla.

Juhlatilaisuuden vuoksi Matias Latvala sai olla päivän poissa koulusta. Juhlallisuudet jatkuivat vielä illalla kotona.

– Meillä sattui sopivasti pikkusiskon synttärit samalle päivälle. Juhlitaan sitten samalla niitä ja tätä. Karnevaali jatkuu, Samu Latvala kertoo.

Artikkelia päivitetty 6.10.2018 klo 15.14: Korjattu pelastetun nimi Henna-Maijasta Henni-Maijaksi.